Vi er blevet lovet det igen og igen: Rejsekortet vil aldrig være dyrere at bruge sammenlignet med en almindelig billet. Men sådan er det langtfra gået.

DR’s forbrugerprogram Kontant har undersøgt 117 udvalgte togrejser over hele landet, og konklusionen er klar: I over halvdelen af tilfældene er rejsekortet dyrere end en almindelig billet. Og det overrasker mange rejsende:

- Jeg har den forventning, at den billet du køber på stationen, det er sådan en nødløsning i sidste øjeblik, siger Sandra Ana Laksø til Kontant.

Sandra Ana Laksø er jordemoder-studerende og pendlede i fire måneder sidste efterår mellem sit hjem i København og studiet i Esbjerg. Hun troede, at et rejsekort til unge var den billigste måde at tage turen på, men tog grueligt fejl.

Hun nåede at tage turen hele 27 gange, før hun ved et tilfælde opdagede, at rejsekortet faktisk var over 100 kr. dyrere pr. rejse. I alt mistede hun altså mere end 2.700 kr.

- Vi bliver tudet ørene fulde med, at man med rejsekortet får de bedste rabatter - tidsrabat, zonerabat og hvad ved jeg. Og så er det faktisk hundrede kroner dyrere pr. vej. Det synes jeg er helt vanvittigt, lyder det fra Sandra Ana Laksø.

Vi har et takstsystem, som grundlæggende hviler på nogle 30-40 år gamle principper Aske Wieth-Knudsen, DSB-cheF

Rejsekortet er ofte dyrest

Kontants stikprøve-undersøgelse viser helt præcist, at rejsekortet er dyrere end en almindelig billet på 56 procent af de 117 togrejser. På 27 procent af rejserne er prisen den samme, og kun i 17 procent af tilfældene er rejsekortet billigst.

Her kan du se Kontants udregning af priserne på rejsekortet og billetter priser_rejsekort_og_billet_fdaf6603.pdf

DSB har valgt at vise Kontant tal for de 50 strækninger, som har flest passagerer. For disse rejser viser DSBs egen stikprøvekontrol, at rejsekortet kun er dyrere i 12 procent af tilfældende.

Sandra Ana Laksø har klaget til DSB og bedt om kompensation, men blev afvist med den begrundelse, at hun burde have været bedre til på forhånd at tjekke prisen de forskellige billettyper. Hun anerkender, at hun har et medansvar, men har også en klar opfordring til De Danske Statsbaner:

- Gør det overskueligt, så man ved, hvad man betaler for. Det kan ikke være rigtigt, at det skal koste så meget forskelligt for den samme rejse.

Læs også : Tjek prisen på din rejse: Rejsekortet er ofte dyrest

Indrømmer prisforvirring

DSB indrømmer, at priserne kan være svære at finde rundt i:

- Jeg kan godt forstå, at det er lidt forvirrende. Vi har et takstsystem, som grundlæggende hviler på nogle principper, der er 30-40 år gamle. Og det er også derfor, at vi sammen med de andre trafikselskaber nu vil lave nogle forbedringer af systemet, siger Aske Wieth-Knudsen, chef for forretningsudvikling i DSB, til Kontant.

De forbedringer, han henviser til, er en takstreform kaldet Takst Sjælland 16, som trafikselskaberne efter flere års forsinkelse er blevet enige om. Den træder i kraft den 15. januar næste år og dækker Sjælland, Lolland og Falster.

Planen er at forenkle de indviklede pris- og rabatordninger. Og det østdanske trafikselskab, Movia, lover, at rejsekortet altid være billigst. Den eneste undtagelse er, hvis man er pendler og rejser mindst 26 gange om måneden på den samme strækning, for så vil et periodekort være billigere. I slutningen af 2017 er det meningen, at det øvrige Danmark skal følge trop under navnet Takst Vest.

Uanset hvad, er det altid en god ide på forhånd at tjekke prisen på sin rejse på rejseplanen.dk, hvor alle billettyper kan sammenlignes.